text: Efter møde med Bios: Regionsråd indkaldes midt i ferien
  22 juli 2016 kl. 16.04
  Nu indkaldes regionsrådet til et ekstraordinært møde i sagen om tilbagebetalingen af 31 millioner kroner fra ambulanceselskabet Bios.
  Fredag holdt Region Syddanmark møde med Bios hos kammeradvokaten i København, for at finde ud af hvordan 31 millioner kroner, som regionen  har betalt for meget til Bios, skal tilbagebetales.
  Nu indkaldes regionrådets 41 medlemmer midt i sommerferien til et ekstraordinært møde på tirsdag.
  - Set i lyset af sagens væsentlighed og den store opmærksomhed, der er omkring det, vurderer jeg, at det er mest hensigtsmæssigt, at regionsrådet tager debatten nu, fortæller formand for Region Syddanmark Stephanie Lose (V) i en pressemeddelelse.
  Da sagen skal drøftes på det ekstraordinære regionsrådsmøde, har Stephanie Lose og regionen ikke flere kommentarer til sagen nu.
  